section_heading: Osobitosti
paragraph_text: Špilja se nalazi na otoku Korčuli, iznad uvale Kale na sjeverozapadnoj strani Velolučkoga zaljeva. Otvor je špilje u obliku luka (širina 10 m, visina 4 m), na nadmorskoj visini 130 m, okrenut prema jugozapadu. Špilja se nalazi u uslojenim vapnencima kredne starosti, oblika je ovalne dvorane, duljine 50 m, širine do 30 m, sa 17 m visokim kupolastim stropom. Na stropu su dva prirodna otvora (Velo ždrilo, 11 m × 9 m; Malo ždrilo, 5 m × 4 m), kroz koje danje svjetlo osvjetljuje prednji i središnji dio špilje. Najniži dio dvorane 10 m je niži od razine ulaza.